રાજકોટની સર્જક ચેતના સદાય એક અનેરા આયામ પર રહી છે. સૂરતની જેમ અહીંની હવામાં પણ સર્જક મિજાજનો એક અનોખો કેફ સદાય રહે છે. વળી રાકેશભાઈ સંગ્રહની શરૂઆતમાં કહે છે તેમ તેમણે ખેતરમાં સાંતી પણ ચલાવી છે, ધૂળ અને ઢેફાંને માણનાર સર્જક જ્યારે કલમનો સાથ લે ત્યારે અવશ્ય શબ્દદેહે મબલખ પાક ઉતરવાનો, આ સંગ્રહ તેની પ્રથમ લણણી છે. ‘જે તરફ તું લઈ જશે..’ એ નામ પોતે જ એક સમર્પણ છે, જેમ અર્જુનનું સમગ્ર સ્વત્વ એણે કૃષ્ણાર્પણ કરેલું, જેમ દ્રૌપદીએ પોતાનું સમગ્ર સ્વત્વ કૃષ્ણાર્પણ કરેલું, જેમ રાધાએ પોતાનું સ્વત્વ કૃષ્ણાર્પણ કરેલું, કંઈક એ જ રીતે… એ સમર્પણ અહીં કલમને માટે પણ હોઈ શકે, સર્જક ચેતનાને માટે પણ હોઈ શકે અને જીવનના સંજોગોને માટે પણ હોઈ શકે. આજે રાકેશભાઈ આ સંગ્રહના માધ્યમે આપણને ‘જે તરફ લઈ જશે’ એ તરફ જવાનો અવસર આજે મળ્યો છે.